בטורניר האחרון שלה כמדינה מאוחדת, ב-1991, סיימה צ'כוסלובקיה במקום השישי. מאז חולקה המדינה לשניים, לא צ'כיה ולא סלובקיה התקרבו לרבע הגמר ובטח שלא לנבחרת הגדולה ההיא שזכתה ב-12 מדליות, כולל אחת מוזהבת ב-1947. והנה, תחת המאמן הישראלי ננו גינזבורג, צ'כיה עולה לשמונה האחרונות עם ניצחון מרשים על קרואטיה, כשבלב מסוים של המשחק היא כבר הוליכה ב-30 נקודות.
קרואטיה אולי טעתה כשהתאמצה להכריע את ישראל ברבע האחרון של המשחק האחרון במטרה להגיע לאליפות במאזן מושלם. זה אולי עזר לה לסיים את הבית המוקדם במקום השני, אבל עבור נבחרת כה מוכשרת, הטורניר מתחיל בשלבי הנוק-אאוט. קרואטיה הגיעה לליל אחרי שמונה משחקים רצופים בזאגרב והרגישה כמו אורחת; הזריקות לא נכנסו - 39% משתיים, 33% משלוש - וההגנה הצ'כית גרמה ל-24 איבודי כדור.
עם כל הכבוד לקרואטיה, ייתכן שצ'כיה פשוט יותר טובה ממנה. קבוצה טובה צריכה רכז וסנטר ברמה גבוהה, ואת זה יש לגינזבורג; תומאס סטוראנסקי קלע 10 נקודות ומסר 11 אסיסטים, ויאן וסלי הוסיף 20 נקודות והוריד 13 ריבאונדים. דייויד ילינק תרם 13 נקודות ובלייק שילב הוסיף 12. בקרואטיה אי אפשר לציין אף שחקן לחיוב. אפילו בויאן בוגדנוביץ', שהוביל את הקלעים עם 12 נקודות, עשה את זה עם 5 מ-14 מהשדה. דאריו סאריץ' קלע רק ארבע נקודות ב-1 מ-7 מהשדה.
יריבתה של צ'כיה ברבע הגמר תהיה סרביה. על אף ששתי דקות לתוך הרבע האחרון הובילה סגנית אלופת העולם רק בשש הפרש, 68-74, שבה סרביה והוכיחה מדוע היא הנבחרת הטובה בטורניר. פינלנד, בהופעה שלישית ברציפות במעמד שמינית הגמר, נתנה מאבק אדיר, כשסאסו סאלין קולע 26 נקודות וג'מאר ווילסון מוסיף 15, אבל סרביה היא פשוט מכונה משומנת. 30 אסיסטים מסרו השחקנים של סשה דג'ורג'ביץ', כשמירוסלב ראדוליצה היה בלתי ניתן לעצירה ברחבה - 27 נקודות, 11 מ-12 מהשדה, 5 מ-6 מהעונשין. נמניה בייליצה הרשים עם 19 נקודות ו-14 ריבאונדים. מילוש תאודושיץ מסר תשעה אסיסטים בנוסף לשמונת הריבאונדים שהוריד. זוראן ארצג ובוגדן בוגדנוביץ' קלעו שלשות רצופות בבריחה של סרביה. אחרי ההדחה של קרואטיה, ובעצם בלי קשר אליה, הדרך של סרביה לעבר הגמר סלולה.
יונאס מאצ'יוליס התכבד לרשום את ההופעה הגדולה והמשמעותית של שחקן עד כה באליפות - 34 נקודות ב-11 מ-13 מהשדה ו-7 מ-7 מהעונשין, שישה ריבאונדים, ארבע חטיפות, שלושה אסיסטים ושתי חסימות. הוא גם קולע שלשה 11.2 שניות לסיום ושתי קליעות עונשין 3.7 שניות לסיום והעלה במו ידיו את ליטא לרבע הגמר. גאורגיה רצתה מאוד והובילה ביותר ממחצית מדקות המשחק, אבל חוסר הניסיון שלה בא לידי ביטוי ברבע האחרון. זאזה פאצ'וליה יזכור את הערב לטובה בזכות 23 נקודות.